Innocentius Episcopus, servus servorum Dei, dilecto filio Stephano Cisterciensium abbati, ejusque successoribus regulariter substituendis in perpetuum; etc... Statuimus ut de laboribus quos vos et totius vestræ congregationis fratres propriis manibus seu sumptibus colitis et de animalibus vestris a vobis decimas expetere vel recipere nemo præsumat. Nulli ergo hominum liceat vestrum monasterium temere perturbare, aut ejus possessiones auferre, vel ablatas retinere, minuere, vel aliquibus molestiis fatigare, sed omnia integra conservantur vestris, et aliorum pauperum Christi usibus profutura. Si qua ergo in posterum ecclesiastica sæcularisve persona, hanc nostræ constitutionis regulam sciens, temere contra eam venire tentaverit, secundo tertiove commonita, si non satisfactione congrua emendaverit, potestatis honorisque periculum patiatur, et a sacratissimo corpore, et sanguine Domini Jesu Christi aliena fiat, atque in extremo examine districtæ ultioni subjaceat, etc... Ego Innocentius Catholicæ Ecclesiæ episcopus. Ego Johannes, etc... Datis Cluniaci per manum Haimerici Sanctæ Romanæ Ecclesiæ Diaconi et Cancellarii, quarto idus februarii, indictione decima, Incarnationis Dominicæ anno millesimo centesimo tricesimo secundo, Pontificatus vero Domini Innocentii secundo.